Document ID: 32007R0162

РЕГЛАМЕНТ (ЕО) № 162/2007 НА КОМИСИЯТА
oт 19 февруари 2007 година
за изменение на Регламент (EО) № 2003/2003 на Европейския парламент и на Съвета относно торовете, с цел привеждане на приложения I и IV към него в съответствие с техническия прогрес
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 2003/2003 на Европейския парламент и на Съвета от 13 октомври 2003 г. относно торовете (1), и по-специално член 31, параграф 3 от него,
като има предвид, че:
(1)
В раздел Д от приложение I към Регламент (EО) № 2003/2003 са изброени онези видове неорганични торове с хранителни микроелементи, които могат да се определят като „ЕС торове“ съгласно член 3 от посочения регламент. Списъкът включва редица торове, в които хранителният микроелемент е химически комбиниран с хелатиращ агент. Таблица Д.3.1 от посоченото приложение съдържа списък с разрешените хелатиращи агенти.
(2)
Спецификацията на вида тор, в който хелатираният хранителен микроелемент е желязо, позволява употребата или на един разрешен хелатиращ агент, или на смес от тях, ако хелатираната фракция може да се определи количествено чрез метода, описан в европейски стандарт EN 13366, а отделните хелатиращи агенти в сместа могат поотделно да се идентифицират и определят количествено съгласно EN 13368.
(3)
Разпоредбите за желязосъдържащите торове с хранителни микроелементи, съдържащи хелатно желязо, трябва да се актуализират в три аспекта. Първо, трябва да стане ясно, че поне 50 % от водоразтворимото желязо трябва да се хелатира с разрешени хелатиращи агенти. Второ, да се уточни, че разрешеният хелатиращ агент може да се посочи в обозначението на вида тор само ако той хелатира поне 1 % от водоразтворимото желязо. Tрето, да се разшири позоваването на европейските стандарти, за да може да се прилагат и допълнителни европейски стандарти.
(4)
Химическите наименования на разрешените хелатиращи агенти, изброени в раздел Д.3.1 от приложение I към Регламент (EО) № 2003/2003, имат за цел да може да се прави разлика между различните изомери на едно вещество по описателен начин. Тъй като съществуват много различни номенклатури, които се използват за тези вещества в научните среди, има опасност от погрешно идентифициране. За да се гарантира ясното идентифициране на хелатиращите агенти, съответните номера по CAS (Общ регистър на химикалите на Американското химическо общество), които еднозначно идентифицират различните изомери на хелатиращите агенти, следва да бъдат посочени за всеки от тях в споменатото приложение. Следователно целесъобразно е да се заличат три изомера на хелатиращи агенти, които не могат да бъдат ясно идентифицирани с номер по CAS.
(5)
Трябва да се използва по-последователна номенклатура за хелатиращите агенти, както и да се конкретизира становището, съобразно което разрешените хелатиращи агенти трябва също така да са в съответствие с останалото законодателство на Общността.
(6)
В приложение IV към Регламент (EО) № 2003/2003 се дава подробно описание на методите за анализ, които следва да се използват при измерването на хранителните елементи в „ЕС торовете“. Тези описания трябва да се уточнят, за да се получат достоверни стойности за анализ.
(7)
Регламент (EО) № 2003/2003 следва да бъде съответно изменен.
(8)
Мерките, предвидени в настоящия регламент, са в съответствие със становището на комитета, създаден съгласно член 32 от Регламент (EО) № 2003/2003,
ПРИЕ НАСТОЯЩИЯ РЕГЛАМЕНТ:
Член 1
1. Приложение I към Регламент (EО) № 2003/2003 се изменя в съответствие с приложение I към настоящия регламент.
2. Приложение IV към Регламент (EО) № 2003/2003 се изменя в съответствие с приложение IІ към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 февруари 2007.

Labels: 7
3
15
6